Амаль паўстагодзьдзя таму будучы паэт быў накіраваны ў савецкія акупацыйныя войскі ў Чэхаславаччыне, дзе ён працаваў у дывізіённай газэце. Вымушаная выправа дала Панізьніку магчымасьць пасябраваць са славутым беларускім сьпеваком-эмігрантам Міхасём Забэйдам-Суміцкім ды перакладчыкам беларускай літаратуры на чэскую Вацлавам Жыдліцкім. Пасьля публічнага асуджэньня гвалту СССР у дачыненьні Чэхаславакіі на Панізьніка распачалі ціск спэцструктуры, але паэт застаўся на свабодзе. Што праўда, потым пазбавіўся працы — за сяброўства з Ларысаю Геніюш. Водгульле ўсіх тых драматычных падзеяў — на старонках ягонай кнігі выбранага за пяцідзесяцігадовы творчы шлях.